รับเปิดเรียน On-site ดันกำไร SISB โตเท่าตัว Q1 แตะ 159.03 ล้านบาท
SISB โชว์งบไตรมาส 1/66 โตเท่าตัวถึง 151.4% แตะ 159.03 ล้านบาท หลังเปิดเรียน On-site ดันยอดนักเรียนใหม่เพิ่มขึ้นกว่า 600 คน
SISB โชว์งบไตรมาส 1/66 โตเท่าตัวถึง 151.4% แตะ 159.03 ล้านบาท หลังเปิดเรียน On-site ดันยอดนักเรียนใหม่เพิ่มขึ้นกว่า 600 คน
15 พ.ค. 2566

บริษัท เอสไอเอสบี จำกัด (มหาชน) หรือ SISB เปิดเผยผลการดำเนินงานไตรมาส 1/2566 ว่า SISB  มีกำไรสุทธิ 159.03 ล้านบาท เพิ่มขึ้นจากช่วงเดียวกันของปีก่อน 151.4% ซึ่งมีกำไรสุทธิอยู่ที่ 63.20 ล้านบาท

โดยรายได้รวมของ SISB ไตรมาส 1/2566 มาจากรายได้จากการขายและบริการจำนวน 425.88 ล้านบาท เพิ่มขึ้นจากช่วงเดียวกันของปีก่อนถึง 49.65% ซึ่งมีรายได้ 284.59 ล้านบาท เนื่องจากโรงเรียนได้ดำเนินการเรียนการสอนที่โรงเรียน (On-site) ในปีการศึกษา 2565/2566 และจำนวนนักเรียนที่เพิ่มสูงขึ้น  ส่งผลให้รายได้จากการขายและบริการฟื้นกลับเข้าสู่ระดับปกติ และสอดคล้องกับจำนวนนักเรียนที่เพิ่มขึ้นทั้งนักเรียนไทยและนักเรียนต่างชาติ จาก 2,437 คน เป็น 3,003 คน (ไม่นับรวมจำนวนนักเรียนของสาขาเชียงใหม่)
นอกจากนั้นอัตราค่าบริการการศึกษาเฉลี่ยนต่อคนต่อปีปรับตัวเพิ่มขึ้นเป็น 550,000 บาท  คิดเป็น 21.24% จากช่วงเดียวกันของปีก่อนที่อยู่ที่ 460,000 บาท นอกจากนี้ยังมีรายได้จากการสมัครเรียนและค่าแรกเข้าในไตรมาส 1 ปี 2566 จำนวน 16.45 ล้านบาท เพิ่มขึ้นจากช่วงเดียวกันของปีก่อนอยู่ที่  15.07 ล้านบาท คิดเป็น 9.16%